|  |  |  |
| --- | --- | --- |
| Studiestyresak: **15/9** |  | Saksnr.: 2015/5947 |
| Møte: 27. mai 2015 |  |  |

|  |
| --- |
| **Tverrfaglig utdanning – forslag til tiltak for å styrke tverrfaglige studieprogram** |

De siste 6-7 årene har fakultetet hatt et ekstra fokus på tverrfaglige studieprogram som går på tvers av våre institutter. I tillegg er vi involvert i en rekke tverrfakultære program. De tverrfaglige programmene er særlig utfordrende og stiller andre krav til organisering, ressursallokering og administrasjon enn de ordinære disiplinprogrammene. Særlig har dette blitt synlig i forhold til kostnader og belønningsmekanismer, men også i forhold til forankring, synliggjøring og studentenes tilhørighet.

I 2009 ble det oppnevnt en arbeidsgruppe (Arbeidsgruppe for tverrfaglighet og brukeremneundervisning, (Goksøyr-utvalget) som skulle se på utfordringene som de tverrfaglige programmene møter. Rapporten pekte på en rekke forhold, og mange av de foreslåtte tiltakene ble implementert som oppfølging av rapporten, blant annet avtaleinngåelse mellom de involverte instituttene. Det ble også gjennomført en rekke administrative tiltak etter ferdigstillelse av rapporten. En del av utfordringene som ble pekt på kunne ikke løses på en enkel måte, men har vært diskutert en rekke ganger i årene etterpå og er fremdeles utfordrende å løse.

I forbindelse med det administrative utviklingsprosjektet, ble det opprette en arbeidsgruppe for studie- og forskerutdanning som skulle kartlegge ulike områder der det er behov for oppfølging. Tverrfaglighet var igjen et av områdene som kom opp i tiltakslisten som ble utarbeidet av arbeidsgruppen. Rapporten fra 2010 (Goksøyr-rapporten) har vært brukt som bakgrunnsinformasjon, og tiltakene som ble foreslått den gangen har blitt løftet fram på nytt og supplert med nye tiltak som kan styrke de tverrfaglige programmene (tiltakslisten i sin helhet er vedlagt).

Tiltakene som er foreslått er av litt ulik karakter, og Studiestyret har i fellesskap med studieadministrasjonene fått i oppdrag å følge opp følgende tiltak:

* **Styrking av programstyrets rolle og mandat**
  + *Mandatet for programstyret må bli tydeligere og det må kommuniseres klart til programstyremedlemmene (mandatet er vedlagt).*
  + *Programstyreleder må vise et tydelig lederskap, og være synlig overfor programstyremedlemmene og administrativ koordinator.*
  + *Saker som behandles i Studiestyret bør alltid ha et punkt som heter «Konsekvens for de tverrfaglige studieprogrammene»*
  + *Studieprogrammet må forankres og anerkjennes på vertinstituttet, og ansvarfordelingen mellom vertsinstitutt og Programstyret tydeliggjøres. Alle tverrfaglige studieprogram bør ha en skriftlig avtale (jmf. Goksøyrutvalget) der alle institutt som er involvert/bidrar med emner forplikter seg. Eksisterende avtale må oppdateres.*
* **Styrking av programmets forankring på vertsinstituttet**
* **Opprettelse av kommunikasjonskanaler og erfaringsdeling mellom de ulike tverrfaglige programmene.**

Tiltakene kan ikke løses alene hverken fra studieadministrasjon eller vitenskapelig tilsatte, og det er derfor ønskelig å lage en plan for hvordan vi kan arbeide videre med problemstillingene i fellesskap for å kunne styrke tverrfaglige studieprogram både faglig og administrativt.

Studiestyret bes diskutere hvordan de foreslåtte tiltakene kan iverksettes for å styrke fakultetets tverrfaglige studieprogram faglig og administrativt.

*Bergen 22. mai 2015*

*MN/ELIHØ*